เปิดมาตรการยกเว้นภาษีกองทุนอินฟราสตรัคเจอร์
เปิดมาตรการภาษีลดหย่อนค่าธรรมเนียมให้กองทุนรวมโครงสร้างพื้นฐาน
30 ต.ค. 2565

เปิดมาตรการภาษีลดหย่อนค่าธรรมเนียมให้กองทุนรวมโครงสร้างพื้นฐาน
ในการประชุมคณะรัฐมนตรี (ครม.) วันนี้ นายธีระชัย ภูวนาถนรานุบาล รมว.คลัง จะเสนอให้ ครม. และ น.ส.ยิ่งลักษณ์ ชินวัตร นายกรัฐมนตรี พิจารณาอนุมัติการลดภาษีสำหรับการจัดตั้งกองทุนรวมโครงสร้างพื้นฐาน โดยกระทรวงการคลังจะเสนอร่าง พ.ร.ฎ.ออกความตามประมวลรัษฎากรว่าด้วยการยกเว้นอากร (ฉบับที่...) พ.ศ... ให้ยกเว้นภาษีมูลค่าเพิ่มและค่าธรรมเนียม
(1) เว้นภาษีให้แก่บริษัทหรือห้างหุ้นส่วนนิติบุคคลหรือบุคคลอื่น สำหรับรายรับและสำหรับการกระทำตราสารจากการโอนทรัพย์สินหรือสิทธิใดๆ ในทรัพย์สินให้แก่กองทุนรวมโครงสร้างพื้นฐาน โดยบริษัทหรือห้างหุ้นส่วนนิติบุคคลหรือบุคคลอื่น มีสัญญาการรับโอนทรัพย์สินหรือสิทธิใดๆ ในทรัพย์สินกลับคืนจากกองทุนรวมหรือมีสัญญาการโอนต่อให้ส่วนราชการหรือองค์การของรัฐบาล




 
(2) เว้นภาษีให้แก่กองทุนรวมโครงสร้างพื้นฐาน สำหรับรายรับและสำหรับการกระทำตราสารจากการโอนทรัพย์สินหรือสิทธิใดๆ ในทรัพย์สินกลับคืนเจ้าของเงินเดิมหรือให้แก่ส่วนราชการหรือองค์การของรัฐบาลตามสัญญา 
นอกจากนี้ ยังยกเว้นภาษีเงินได้ให้แก่ผู้มีเงินได้ ซึ่งเป็นบุคคลธรรมดา สำหรับเงินปันผลหรือเงินส่วนแบ่งที่ได้รับจากกองทุนรวมลงทุนโครงสร้างพื้นฐานเป็นระยะเวลา 10 ปี นับตั้งแต่วันที่กองทุนรวมจดทะเบียนตั้งขึ้น 
ขณะเดียวกันยังมีการลดหย่อนค่าธรรมเนียมจดทะเบียนสิทธิและนิติกรรม ได้แก่ ลดหย่อนค่าจดทะเบียนการโอนจาก 2% เหลือ 0.01% แต่ไม่เกิน 1 แสนบาท สำหรับธุรกรรมการโอนอสังหาริมทรัพย์กรณีกองทุนรวมฯ เป็นผู้รับโอนหรือผู้โอน 
ลดหย่อนค่าจดทะเบียนการจำนองจาก 1% เหลือ 0.01% แต่ไม่เกิน 1 แสนบาท สำหรับธุรกรรมการจดทะเบียนจำนองและลดหย่อนค่าจดทะเบียนการเช่าจาก 1% เหลือ 0.01% แต่ไม่เกิน 1 แสนบาท สำหรับธุรกรรมการจดทะเบียนการเช่า ทั้งที่เป็นผู้เช่าหรือผู้เช่าช่วง ผู้ให้เช่าหรือผู้ให้เช่าช่วง